P. Hrušovský, predseda NR SR: (2004-07-06):
M. Maxon, poslanec: Ďakujem pekne za slovo. Vážený pán predseda Národnej rady, vážené panie poslankyne, vážení páni poslanci, predovšetkým by som chcel skonštatovať, že pokiaľ by boli napriamené vzťahy v Národnej rade Slovenskej republiky, tak by sa vytváral reálny predpoklad na to, aby sme takéto trápne diskusie v pléne Národnej rady Slovenskej republiky nemuseli absolvovať. A ja sa v žiadnom prípade nechcem vracať do minulosti, nechcem sa vracať do tej diskusie, ktorá bola tu v Národnej rade Slovenskej republiky pri konštituovaní poslaneckého Klubu nezávislých poslancov Národnej rady Slovenskej republiky. Napriek tomu, že tento klub vznikol bez nášho súhlasu, rešpektovali sme demokratické rozhodnutie Národnej rady Slovenskej republiky a podľa tohto demokratického rozhodnutia, ktoré vzišlo z poslaneckej väčšiny alebo z nadpolovičnej väčšiny v Národnej rade Slovenskej republiky, sme rešpektovali aj organizáciu práce v Národnej rade Slovenskej republiky. Dámy a páni, dnes tá situácia, ktorá bola pred tri štvrte rokom, jednoducho neodráža aktuálny stav v Národnej rade. Ak by mali zostať isté pozície zachované, a teraz konkrétne hovorím o predsedovi výboru pre sociálne veci a bývanie, tak jednoducho je potrebné, aby mal zodpovedajúce, poviem to veľmi otvorene, politické krytie zabezpečené parlamentnou väčšinou. Dnes teda diskutujeme o tom, či túto parlamentnú väčšinu má a zdá sa, že opak bude pravdou. Napriek tomu, že aj ja mám vysokú mieru úcty k odborným schopnostiam pána Vojtecha Tkáča, dámy a páni, to nie je v tejto chvíli o obhajovaní profesionálnych schopností, ale je to jednoducho o parlamentných dohodách, ktoré majú vyústiť do demokratického rozhodnutia. Ale keď už sme teda v takej nepríjemnej atmosfére, aspoň ja to tak vnímam, tak prepáčte mi, ale ja do tejto nepríjemnej atmosféry prispejem. Ak na jednej strane hodnotíme odborné schopnosti pána Vojtecha Tkáča, na druhej strane, dámy a páni, si, prosím, zrekapitulujme ostatné rokovania o ťažkých zákonoch, podotýkam ťažkých zákonoch, kde gestorom bol výbor pre sociálne veci a bývanie. Vy, ktorí ste to dôkladne sledovali, tak musíme skonštatovať, že v tomto ten výbor významným spôsobom pokrivkával. A to už nie je o odbornosti, to je o organizačnom nasadení a venovaní sa práci toho výboru. Vojto, mňa to veľmi mrzí, že sme vôbec takúto diskusiu otvorili a že ja tiež do nej prispievam, ale je to reálny fakt a všetci sme to v Národnej rade Slovenskej republiky cítili. Špeciálne som to pociťoval aj ja, ktorý nie som, necítim sa odborník v tejto oblasti, a chcel som sa oprieť a snažil som sa oprieť o stanoviská výboru v tejto oblasti a musím skonštatovať, že za ostatný rok to nebolo možné. Ale, dámy a páni, chcel by som povedať ešte ďalšiu vec. Ak hovoríme alebo ak sa snažíme hovoriť o vyrovnaných vzťahoch, a tie vzťahy vyplývajú z toho,  aká skupina je v Národnej rade Slovenskej republiky podporovaná z hľadiska tých riadiacich funkcií v Národnej rade Slovenskej republiky, a ak chceme byť dôslední, tak by sme v tejto chvíli mali povedať, že alebo prosím, je to teda z mojej strany priamo výzva pre jednotlivé výbory Národnej rady Slovenskej republiky, aby sa na svojich najbližších rokovaniach venovali aj postom podpredsedov výborov. Dámy a páni, ak na jednej strane nájdeme prísny meter, ja si v tejto chvíli myslím, že je demokratický a spravodlivý, aj keď je nepríjemný, na Vojtecha Tkáča, tak rovnaké prísne metre musíme hľadať aj na podpredsedov výborov Národnej rady Slovenskej republiky. A pán poslanec Číž, Hnutie za demokratické Slovensko tu nezačalo obchodovať s funkciami v Národnej rade, naozaj nie. Ak, žiaľ, sme neboli schopní dospieť k dohode, tak máme legitímne demokratické právo, aby sme ponúkali tú kvalitu, ktorú v našom poslaneckom klube máme. Napriek tomu teda chcem vyjadriť nádej, že aj keď v tejto chvíli ešte, samozrejme, oficiálne kandidatúra ani jedného, ani druhého nie je ohlásená, že existuje možný priestor na dohodu. Na druhej strane ale chcem všetkých vyzvať, ak tento priestor na dohodu neexistuje, tak musí v každom prípade rozhodnúť Národná rada Slovenskej republiky hlasovaním. A nevidím na tom nič nekorektné, nevidím na tom nič zlé. Podstatne lepšie by bolo, keby sme sa dokázali dohodnúť. A teraz, dámy a páni, poviem to, čo som možno mal povedať celkom na úvod a možnože to malo zaznieť aj z úst predkladateľa. Jednoducho musíme rešpektovať, že sa pomery v Národnej rade Slovenskej republiky zmenili, celkom na začiatku sa tie pomery zmenili aj s pričinením Ľudovej strany - Hnutia za demokratické Slovensko. Dnes tieto zmeny už ovplyvniť nemôžeme, ale z hľadiska personálneho obsadenia na to reagovať musíme. A ja osobne si myslím, že ak tieto zmeny vnímame tak, ako sa dejú, tak predovšetkým by mali na to reagovať tí, ktorých sa tie zmeny dotýkajú, a ak by sme demokratickým parlamentným systémom na to reagovali, tak by sme dnes nemuseli o tomto probléme diskutovať, lebo pri takejto zmene sa dá predpokladať, že funkcionár, ktorý viedol a stratil poslanecký klub, sa svojej funkcie, ktorú v Národnej rade Slovenskej republiky zastáva, normálnym spôsobom vzdá. Takže pri tejto príležitosti trošku mi aj sťahuje hrdlo. Vojto, ja by som ťa chcel vyzvať, aby si nás zbavil tejto trápnej situácie, aby sme rozhodovali o tomto hlasovaní, a chcel by som Ťa poprosiť, aby si sa funkcie predsedu výboru vzdal. Ďakujem pekne. (Potlesk.)